NORAKSTS

|  |  |
| --- | --- |
| 22.12.2022. | Nr.18/3 |

###### PAŠVALDĪBAS LĪDZDALĪBAS IZVĒRTĒJUMS

###### SIA “JELGAVAS POLIKLĪNIKA”

(ziņo: S.Barone-Upeniece)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldība ir SIA “JELGAVAS POLIKLĪNIKA” 100% kapitāla daļu turētāja. SIA “JELGAVAS POLIKLĪNIKA” pamatdarbība ir veselības aprūpes pakalpojumu sniegšana.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
SIA “JELGAVAS POLIKLĪNIKA”, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK) un Konkurences padomi (turpmāk – KP).

LTRK 22.08.2022. vēstulē Nr.2022/682 norāda, ka SIA “JELGAVAS POLIKLĪNIKA” darbības nodrošināšanā, papildus saimnieciskā darbībā gūtajiem ienākumiem, tiek ieguldīti arī pašvaldības līdzekļi, veidojot tirgu kropļojošu konkurenci. Kapitālsabiedrībai, veicot saimniecisko darbību, pašai jānopelna līdzekļi gan tekošo izdevumu segšanai, gan attīstībai. Saņemot līdzekļus, kuri nav atgriežami, kapitālsabiedrība gūst labumu, kas dod iespēju straujāk attīstīties, kā arī var sniegt iespēju arī samazināt pakalpojumu cenas. LTRK aicina lemt par
SIA “JELGAVAS POLIKLĪNIKA” un SIA “Medicīnas sabiedrība “OPTIMA 1”” apvienošanu.

KP 21.11.2022. vēstulē Nr. 1.7-2/1121 atzinusi, ka SIA “JELGAVAS POLIKLĪNIKA” darbības rezultātā tiek sniegti pakalpojumi, kas ir atzīstami par stratēģiski svarīgiem, vienlaikus norādot, ka stratēģiski svarīgus pakalpojumus noteiktos gadījumos ir iespējams sniegt arī privātajiem tirgus dalībniekiem, līdz ar to publiskajām personām ir nepieciešams ne tikai atzīt konkrētu pakalpojumu par stratēģiski svarīgu, bet arī ir nepieciešams veikt tirgus izpēti, tādējādi pamatojot iespējamas tirgus nepilnības pastāvēšanu konkrētajā pakalpojumu tirgū, proti, situāciju, kad pieprasījums pēc noteikta pakalpojuma ir lielāks nekā esošais piedāvājums.

Tāpat KP uzsver uz nepieciešamību, turpinot sniegt maksas pakalpojumus, ko nodrošina arī privātie tirgus dalībnieki, regulāri izvērtēt, vai pakalpojuma nodrošināšana pašiem ir efektīvākais risinājums un veikt konkurences neitralitātes risku novērtējumu.

KP nav iebildumu arī attiecībā uz SIA “JELGAVAS POLIKLĪNIKA” darbību izglītības jomā, nodrošinot speciālistu lekcijas medicīnas personālam, kā arī izveidojot Jauno Mediķu skolu.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “JELGAVAS POLIKLĪNIKA” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 1. un 2.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja tiek novērsta tirgus nepilnība un kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai.
2. Saglabāt Jelgavas valstspilsētas pašvaldības tiešo līdzdalību SIA “JELGAVAS POLIKLĪNIKA” un turpināt kapitālsabiedrības darbību esošajā statusā.
3. Noteikt, ka SIA “JELGAVAS POLIKLĪNIKA” vispārējais stratēģiskais mērķis 2023.-2027.gadam ir nodrošināt veselības aprūpes pakalpojumu pieejamību Jelgavas valstspilsētas iedzīvotājiem.
4. Uzdot kapitāla daļu turētāja pārstāvim organizēt SIA “JELGAVAS POLIKLĪNIKA” un SIA “Medicīnas sabiedrība “OPTIMA 1”” iespējamās reorganizācijas (apvienošanas) izvērtēšanu.
5. Uzdot kapitāla daļu turētāja pārstāvim kontrolēt SIA “JELGAVAS POLIKLĪNIKA” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī